KIRJALLINEN KYSYMYS E-0156/03 esittäjä(t): Jillian Evans (Verts/ALE) komissiolle. Eläinrääkkäys eurooppalaisilla karjamarkkinoilla.



Virallinen lehti nro 155 E , 03/07/2003 s. 0214 - 0215



KIRJALLINEN KYSYMYS E-0156/03 esittäjä(t): Jillian Evans (Verts/ALE) komissiolle (29. tammikuuta 2003) Aihe: Eläinrääkkäys eurooppalaisilla karjamarkkinoilla Tuhansia eläimiä, muun muassa hevosia, kuljetetaan vuosittain itäeurooppalaisilta kasvattajilta ja välittäjiltä Euroopan unionin maihin ja erityisesti Etelä-Eurooppaan. Näitä eläimiä kohdellaan usein huonosti, ja niitä hakataan ja rääkätään, eikä niiden kuljetuksissa noudateta eläinten hyvinvointia koskevia yhteisön normeja. Miksei kivun tuottamisen kieltämistä koskevaa ratkaisua sovelleta kyseisissä yhteyksissä eläinten julman ja epäinhimillisen kohtelun estämiseksi? David Byrnen komission puolesta antama vastaus (28. helmikuuta 2003) EY:n perustamissopimukseen liitetyssä eläinten suojelua ja hyvinvointia koskevassa pöytäkirjassa todetaan, että eläimet ovat tuntevia olentoja, ja edellytetään, että yhteisö ja jäsenvaltiot ottavat eläinten hyvinvoinnin vaatimukset täysimääräisesti huomioon laatiessaan ja pannessaan täytäntöön yhteisön maatalous-, liikenne-, sisämarkkina- ja tutkimuspolitiikkaa. Eläinten suojelua kuljetuksen aikana koskevat keskeiset yhteisön vaatimukset sisältyvät neuvoston direktiiviin 91/628/ETY, sellaisena kuin se on muutettuna direktiivillä 95/29/EY(1). Tätä direktiiviä sovelletaan ainoastaan unionin tämänhetkisellä alueella, vaikka ehdokasmaat ovatkin parhaillaan mukauttamassa lainsäädäntöään sen vaatimuksiin. Komissio tunnustaa, että hevosten kuljetus Keski- ja Itä-Euroopan maista teurastettavaksi yhteisöön on menneinä vuosina antanut perusteltua aihetta huoleen eläinten hyvinvoinnin kannalta. Komission elintarvike- ja eläinlääkintätoimisto on tuonut nämä huolenaiheet esiin useissa tarkastusmatkaraporteissaan. Lisäksi eläinten hyvinvointia käsittelevät ryhmät ovat usein toimittaneet tietoja tapauksista, joissa on väitetty rikotun direktiivin vaatimuksia. Kun tällaisia seikkoja on tuotu komission tietoon, se on tarmokkaasti puuttunut asiaan ja ottanut yhteyttä asianomaiseen jäsenvaltioon. Uudemmissa elintarvike- ja eläinlääkintätoimiston raporteissa on todettu, että hevosten tila niiden saapuessa Keski- ja Itä-Euroopasta Etelä-Italian teurastamoihin pitkien kuljetusten jälkeen on ollut jonkin verran parempi. Komissio on viimeistelemässä ehdotusluonnosta uudeksi neuvoston asetukseksi eläinten suojelemisesta kuljetuksen aikana. Siihen sisältyy joitakin säännöksiä, joilla pyritään suoraan parantamaan kuljetettavien hevosten tilannetta esimerkiksi vaatimalla, että niitä kuljettavissa kuorma-autoissa on yksittäiset pilttuut. Kuljettajien rekisteröintiä ja eläimiä käsittelevien henkilöiden koulutusta koskevien kattavampien ja tiukempien vaatimusten pitäisi myös parantaa kuljetettavien eläinten hyvinvoinnin standardeja. Yhteisöön teurastettavaksi tuotujen hevosten merkittävimpien alkuperä- ja kauttakulkumaiden tuleva liittyminen yhteisöön tarkoittaa sitä, että useimmissa tapauksissa koko matka tapahtuisi alueella, jolla yhteisön oikeuden vaatimukset voidaan panna täysipainoisesti täytäntöön. (1) EYVL L 148, 30.6.1995.